<classify> MVUVI wa Bagamoyo ambaye amefanya kazi hiyo kwa takribani miaka 26, amesema hana mpango wa kuacha kuvua licha ya kuzama na mtumbwi majini mara 15 na kuokolewa na wavuvi wenzake.Haji Ally 48 alisema ingawa anajua kuogolea, mara hizo 15 alizozama na mtumbwi akivua samaki alikuwa umbali mrefu kiasi kwamba asingeweza kuogelea hadi kufika ufukweni. Kila nilipozama, wakati mwingine nikiwa na wenzangu, nilikuwa ninasimama juu ya mtumbwi na kupunga shati ili kuita vyombo vinavyopita karibu kuniokoa, alisema.Ally alikuwa anazungumza na timu ya waandishi wa habari wa shirika la magazeti ya serikali; Tanzania Standard Newspapers TSN ambao kwa zaidi ya wiki moja wamekuwa wakiumulika mkoa wa Pwani unaojiandaa na maonesho makubwa ya viwanda na kongamano la fursa za uwekezaji na biashara.Maonesho hayo yanayoratibiwa na TSN yatafanyika Oktoba 1 hadi 7 mwaka huu. Mvuvi huyo mwenye mke na watoto wanne alisema hawezi kuacha kazi hiyo licha ya misuko suko iliyokwishamkuta na kuhatarisha maisha yake kwa sababu hakuna mtu wa kumwajiri na kumlipa ujira kuzidi anaopata kutokana na shughuli za uvuvi.Niliwahi kufanya kazi katika Kampuni ya Sumaia Group kwa miaka miwili kuanzia mwaka 1989 kule kwetu Tanga nikilipwa mashahara wa Sh 18,000 kwa mwezi wakati huo, lakini nilipoanza uvuvi nikawa ninapata Sh 3,000 kwa siku, sawa na Sh 90,000 kwa mwezi, alisema.Ally ambaye amefanikiwa kujenga nyumba kutokana na uvuvi alisema alianzia kazi ya kuvua mkoani Tanga lakini alihamia Bagamoyo baada ya kugundua uvuvi ulikuwa unalipa vizuri zaidi wilayani humo kuliko Tanga.Hata hivyo, alisema samaki wamekuwa wakipungua mwaka hadi mwaka na sababu anaamini inatokana na uvuvi haramu, hususani wa kutumia makokoro.Uvuvi wa kutumia makokoro bado upo. Serikali inapaswa kujitahidi kuukomesha, alisisitiza. Ofisa Uvuvi wa Halmashauri ya Wilaya ya Bagamaoyo, Anthonia Mpemba, alikiri kwamba bado kuna uvuvi wa kutumia makokoro lakini akasema wanaendelea kupambana nao ili kuukomesha.Uvuvi wa kutumia mabomu ulikuwa umetoweka lakini katika siku za karibuni umeanza kusikika... Uhaba wa fedha unapunguza sana kasi yetu ya kupambana na huu uvuvi haramu, alisema.Katika hatua nyingine mvuvi huyo, Ally alikiri kwamba wavuvi wanakutana na vishawishi vingi kutoka kwa wachuuzi wa samaki wanawake, lakini yeye amekuwa akijitahidi kupambana navyo. Nao wachuuzi wadogo wa samaki wilayani Bagamoyo waliiomba Halmashauri ya Wilaya hiyo kuharakisha kujenga soko la kisasa la samaki ili waondokane na adha ya kufanyia kazi zao kwenye jua na mazingira yasiyopendeza. Mmoja wa wafanyabiashara hao, Mashaka Hamisi ambaye alikuwa mvuvi kabla ya kugeukia uchuuzi wa samaki miaka mitatu iliyopita, alisema ana hakika biashara yao itaimarika zaidi soko la kisasa litakapojengwa.Mkurugenzi Mtendaji wa Halmashauri hiyo, Fatuma Latu, aliwahakikishia waandishi wa TSN kwamba halmashauri yake iko mbioni kujenga soko hilo la kimkakati ambalo litaboresha mazingira ya uuzaji wa samki na kuiongozea halmashauri hiyo mapato.  <topic>: kitaifa 